Ioannes Episcopus servus servorum Dei, dilectis filiis Abbati, et universis Monachis, conversis, familiaribus, servitoribus, et Ministris Monasterii Cluniacensis, Matisconensis Diœcesis, salutem, et Apostolicam dilectionem. Provenit ex vestræ devotionis affectu, quo nos et Romanam Ecclesiam reveremini, ut petitiones vestras, illas præsertim, quæ animarum vestrarum salutem respiciunt, ad exauditionis gratiam admittamus. Hinc est quod nos vestris supplicationibus inclinati, ut Confessor, quem quilibet vestrum, et etiam singuli Monachi, conversi, familiares, servitores, et ministri, necnon alii qualescumque in Monasterio Cluniacensi, Matisconensis Diœcesis, decedentes hinc ad viginti, ac etiam Cluniacensis Ordinis professores quicumque, quod singulis Generalibus Capitulis dicti Ordinis, hinc ad decem annos à Data præsentium computandos, in dicto Monasterio celebrandis pro tempore interesse contigerit, illorumque inibi familiares, servitores, et ministri pro tempore, duxeritis eligendum, omnium vestrorum ac suorum peccatorum, de quibus vos et illi corde contriti, et ore confessi fueritis semel tantum in mortis articulo plenam remissionem vobis, ac illis in sinceritate fidei, unitate sanctæ Romanæ Ecclesiæ, ac obedientia et devotione nostris, vel successorum nostrorum Romanorum Pontificum canonicè intrantium persistentibus auctoritate Apostolica concedere valeat devotioni vestræ tenore præsentium indulgemus: Sic tamen quod idem confessor de iis, de quibus fuerit alteri satisfactio impendenda, eam vobis per vos, ac illis per se, si supervixeritis; vel per alios, si tunc fortè transieritis, faciendam injungat, quam vos, vel illi facere teneamini, ut præfertur. Et ne quod absit, propter hujusmodi gratiam reddamini procliviores ad illicita in posterum committenda, volumus quod, si ex confidentia remissionis hujusmodi aliqua forsitan commiseritis vos, vel illi; quoad illa prædicta remissio vobis nullatenus suffragetur. Nulli ergo, etc. Datum apud sanctum Antonium extrà muros Florentinenses XIII. Kalendas Novembris, Pontificatus nostri anno IV.